Monterer denne i fronten for å være snill mot de små
SUV mot småbil i kollisjon er rått parti. Ikke bare er SUV-en overlegen motstander når det gjelder vekt. Også treffpunktet fra fronten til SUV-en kan gi kritiske følger i en kollisjon. Når biler av lik størrelse og vekt møter hverandre i en kollisjon treffer hverandre, utløser dette begge bilenes sikkerhetssystemer. De er jevnbyrdige. - Når en SUV kolliderer med en mindre bil kan overmakten være stor. Spesielt høydeforskjellen gjør at de ulike sikkerhetssystemene ikke løses ut slik de er tenkt i den mindre bilen, sier den norske Volvo-sjefen Øystein Herland. Derfor har Volvo utviklet en bjelke som sitter montert i fronten av XC60-modellen. Bjelken kalt Lower Cross Member bar har en eneste oppgave - å utløse kollisjonsputer og andre sikkerhetssystemer i en mindre «motstander» i en kollisjon. - Den har ene og alene til oppgave å sørge for at de som sitter i den mindre bilen får minst mulig skade, sier Herland.Det er kjøperne selv som må betale for bjelken, både til Volvo og til den norske staten via avgiftssystemet. - Den veier 80 kilo og utløser dermed en vektavgift på 1400-1500 kroner, sier Herland. En Volvo XC60 D3 Kinetic til 475.900 kroner har en samlet avgift til staten på 177.524 kroner. - Det er selvsagt ingen formue, men det kommer på toppen av de andre avgiftene. Vi kunne kjørt en egotrip og ikke utstyrt bilene med denne bjelken. Men vi synes det er feil at vi må betale mer for å ha utviklet et system for å være så skånsom som mulig mot andre i en kollisjon. sier Herland.Statens vegvesen ber imidlertid folk tenke seg nøye om før de kjøper en SUV. Årsaken er at de store firehjulstrekkerne er mer utsatt både fordi de lettere kan tippe rundt og fordi de på grunn av tyngden kan påføre andre større skader når de er involvert i ulykker. Sjekk sikkerheten i hver enkelt bilmodell her.
Bjelken i fronten på Volvo XC60 skal beskytte de som sitter i mindre biler i en kollisjon.